Document ID: 32013D0021

DEĊIŻJONI TAL-KUMMISSJONI
tat-18 ta’ Diċembru 2012
dwar l-ekwivalenzi bejn kategoriji ta’ liċenzji tas-sewqan
(notifikata bid-dokument numru C(2012) 9358)
(Test b’relevanza għaż-ŻEE)
(2013/21/UE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/126/KE tal-Parlament Ewropew u tal-Kunsill tal-20 ta’ Diċembru 2006 dwar il-liċenzji tas-sewqan (1), u b’mod partikolari l-ewwel paragrafu tal-Artikolu 13(1) tiegħu,
Billi:
(1)
Id-Direttiva 2006/126/KE tipprovdi li l-liċenzji kollha tas-sewqan maħruġa mill-Istati Membri, għandhom ikunu rikonoxxuti b’mod reċiproku, inklużi dawk maħruġa qabel id-data tal-applikazzjoni tal-prinċipju tar-rikonoxximent reċiproku.
(2)
Il-prinċipju tar-rikonoxximent reċiproku tal-liċenzji tas-sewqan iġib miegħu r-rikonoxximent sħiħ tad-drittijiet kollha li jkunu ngħataw lil detentur ta’ liċenzja skont id-dispożizzjonijiet nazzjonali fis-seħħ f’dak il-mument.
(3)
Id-Direttiva 2006/126/KE tipprovdi li l-Istati Membri għandhom jistabbilixxu ekwivalenzi bejn il-kategoriji ta’ liċenzji tas-sewqan maħruġin qabel l-implimentazzjoni ta’ dik id-Direttiva u dawk definiti fl-Artikolu 4 tagħha. Dawn l-ekwivalenzi għandu jkun hemm qbil dwarhom mill-Kummissjoni f’forma li torbot legalment.
(4)
It-tabelli tal-ekwivalenzi bejn il-kategoriji ta’ liċenzji tas-sewqan stabbiliti bid-Deċiżjoni tal-Kummissjoni 2008/766/KE tal-25 ta’ Awwissu 2008 dwar ekwivalenzi bejn kategoriji ta’ liċenzji tas-sewqan (2) għandhom jiġu aġġornati,
(5)
Id-Deċiżjoni 2008/766/KE għandha, għalhekk, titħassar.
ADOTTAT DIN ID-DEĊIŻJONI:
Artikolu 1
Din id-Deċiżjoni għandha tapplika għal-liċenzji tas-sewqan validi kollha maħruġin mill-Istati Membri u li jinsabu fiċ-ċirkolazzjoni.
Artikolu 2
It-tabelli tal-ekwivalenzi bejn kategoriji ta’ liċenzji tas-sewqan, li nħarġu fl-Istati Membri qabel l-implimentazzjoni tad-Direttiva 2006/126/KE u l-kategoriji armonizzati ta’ liċenzji tas-sewqan kif definiti fl-Artikolu 4 tad-Direttiva 2006/126/KE huma stabbiliti fl-Anness ta’ din id-Deċiżjoni.
Artikolu 3
1. Il-kategoriji ta’ liċenzji tas-sewqan li nħarġu qabel l-implimentazzjoni tad-Direttiva 2006/126/KE jintitolaw lid-detentur li jsuq vetturi tal-kategoriji korrispondenti kif deskritti fl-Anness mingħajr ma jibdel il-liċenzja tas-sewqan. Ċerti restrizzjonijiet jistgħu japplikaw u huma ddikjarati għall-intitolament rilevanti fl-Anness.
2. Mal-bdil ta’ liċenzja tas-sewqan ma’ mudell ta’ liċenzja tas-sewqan tal-UE kif deskritt fl-Anness I għad-Direttiva 2006/126/KE, id-drittijiet ekwivalenti għandhom jingħataw kif deskritt fl-Anness.
3. Il-kodiċijiet li jindikaw ir-restrizzjoni tad-drittijiet korrispondenti huma kodiċijiet armonizzati tal-UE kif speċifikati fl-Anness I għad-Direttiva 2006/126/KE.
4. Il-prinċipju tar-rikonoxximent reċiproku kif iddikjarat fl-Artikolu 2(1) tad-Direttiva 2006/126/KE ma japplikax għall-kategoriji nazzjonali ta’ liċenzji tas-sewqan.
Artikolu 4
Din id-Deċiżjoni għandha tapplika mid-19 ta’ Jannar 2013.
Id-Deċiżjoni 2008/766/KE hija mħassra b’effett mid-19 ta’ Jannar 2013.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ Diċembru 2012.

Labels: 8
15